Dovrebanen stengt for andre gang på ett døgn
Dovrebanen ble stengt forbi rasstedet i nordenden av Støren stasjon klokken 21.15 onsdag kveld. - Tordenvær med kraftig regn har igjen ført til mye sørpe ned på sporet, opplyser pressevakt Arvid Bårdstu i Jernbaneverket. Jernbaneverket jobbet sent onsdag kveld med å fjerne jordmassene. - Når det er gjort, er det håp om at banen kan åpne for trafikk med redusert hastighet forbi stedet, opplyser Bårdstu. I mellomtiden satte NSB onsdag kveld inn busser på strekningen mellom Trondheim og Støren for resten av kvelden, samt for nattogene. Rasstedet var tidlig torsdag morgen fortsatt stengt, og NSB varsler derfor at det blir fortsatt buss for tog på strekningen mellom Trondheim og Støren på Dovrebanen, samt mellom Støren og Hovin på Rørosbanen. Tirsdag morgen gikk det også et ras ved Støren, ved Hage bru. Strekningen ble stengt og deretter åpnet for trafikk onsdag morgen, et halvt døgn før den atter en gang ble stengt på grunn av ras. (©NTB)
Dovrebanen var ved Støren i Sør-Trøndelag torsdag morgen fortsatt stengt på grunn av et ras onsdag kveld.